b'\n_START_ARTICLE_\nOle Christensen R\xc3\xb8mer\n_START_SECTION_\n\xc5\xbdivljenje in delo\n_START_PARAGRAPH_\nR\xc3\xb8mer je bil predstojnik Observatorija in univerzitetni profesor matematike v Kobenhavnu. Prvi je dolo\xc4\x8dil hitrost svetlobe z opazovanjem imerzije in emerzije Jupitrovih satelitov, ki prehaja skozi njegovo senco._NEWLINE_Leta 1671 je pomagal Jean-Felixu Picardu pri opazovanju Jupitrovih mrkov na nekdanjem de Brahejevem observatoriju Uraniborg. Izmeril je to\xc4\x8dno lego observatorija, da bi de Brahejeva opazovanja lahko uskladili z opazovanji drugod po Evropi. V sedmih mesecih sta Picard in R\xc3\xb8mer opazovala 140 mrkov Jupitrovega satelita Ia, v Parizu pa je iste mrke opazoval Giovanni Cassini I.. S primerjavo \xc4\x8dasov mrkov so izra\xc4\x8dunali razliko v zemljepisni dol\xc5\xbeini pari\xc5\xa1kega observatorija in Uraniborga. R\xc3\xb8mer je na Uraniborgu na Picarda napravil tolik\xc5\xa1en vtis, da ga je vzel s seboj v Pariz kjer je leta 1672 postal tudi \xc4\x8dlan Francoske akademije znanosti (Acad\xc3\xa9mie des sciences). V Parizu je Picardu pomagal 10 let._NEWLINE_V letih 1675 in 1676 je v Parizu preu\xc4\x8deval tabele Jupitrovih satelitov in opazoval zakasnitev mrkov Jupitrovih satelitov Ia in Ganimeda in je prvi\xc4\x8d ocenil hitrost svetlobe c na 211 \xc2\xb7 10\xe2\x81\xb6 m/s in 240 \xc2\xb7 10\xe2\x81\xb6 m/s. Zemlja, Jupiter in Ganimed kro\xc5\xbeijo v isti ravnini. Opazovati se za\xc4\x8dne, ko je Jupiter v opoziciji s Soncem. Ganimed stopi v Jupitrovo senco vsakih 7,155 dneva. Tedaj oddaljenost Zemlje od Jupitra nara\xc5\xa1\xc4\x8da in dose\xc5\xbee po 25 Ganimedovih mrkih, to je po pol leta, najve\xc4\x8djo vrednost. 26. mrk naj bi bil po 25 \xc2\xb7 7,155 dneh, R\xc3\xb8mer je opazil najve\xc4\x8djo zakasnitev za 22 najmanj\xc5\xa1o pa za 20\xe1\xb5\x90._NEWLINE_Izdelal je ve\xc4\x8d astronomskih naprav. On in Cassini sta izdelala prva ekvatoriala s to\xc4\x8dnimi krogi in s samodejnim sledenjem nebesnih teles. Izdeloval je to\xc4\x8dne termometre za rabo v meteorologiji. K njemu je na obisk pri\xc5\xa1el Fahrenheit, da bi se izu\xc4\x8dil v kalibriranju termometrov.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater R\xc3\xb6mer na Luni in asteroid glavnega pasu 2897 Ole R\xc3\xb6mer.'